KIRJALLINEN KYSYMYS E-4087/00 esittäjä(t): Graham Watson (ELDR) komissiolle. Variantti Creuzfeldt-Jakobin tauti ‐ BSE-taudin ilmentymä ihmisessä.



Virallinen lehti nro 187 E , 03/07/2001 s. 0129 - 0130



KIRJALLINEN KYSYMYS E-4087/00 esittäjä(t): Graham Watson (ELDR) komissiolle (10. tammikuuta 2001) Aihe: Variantti Creuzfeldt-Jakobin tauti BSE-taudin ilmentymä ihmisessä Pitäisikö komissionkin mielestä variantti Creuzfeldt-Jakobin taudin uudeksi nimeksi antaa ihmisen spongiforminen enkefalopatia (Human Spongiform Encepalopathy)? Mitä Euroopan unioni tekee edistääkseen tämän taudin hoitoa koskevien lääketieteellisten kokemusten vaihtoa? David Byrnen komission puolesta antama vastaus (28. helmikuuta 2001) 1. Edinburghissa toimivan Creutzfeldt-Jakobin taudin seurantayksikön alainen ryhmä julkaisi vuonna 1996 artikkelin(1), jossa kirjoittajat kertoivat löydöistä, jotka viittasivat vahvasti siihen, että naudan spongiformisen enkefalopatian (BSE) ja Creutzfeldt-Jakobin taudin uuden muunnoksen (vCJD) välillä on kausaalisuhde. Vaikka uudessa muunnoksessa on joitakin merkittäviä neurologisia eroavuuksia verrattuna klassiseen yksittäisesti esiintyvään muotoon, se luokitellaan ihmisten neurodegeneratiiviseksi sairaudeksi. Se on saanut nimensä henkilöltä, joka tutki taudin klassista muotoa, ja siksi tieteellinen ja lääketieteellinen yhteisö on vahvistanut ja hyväksynyt sen nimeksi Creutzfeldt-Jakobin taudin uusi muunnos (vCJD). 2. Komissio käynnisti vuonna 1996 tarttuvien spongiformisten enkefalopatioiden (TSE)(2) tutkimusta koskevan eurooppalaisen toimintaohjelman, jolla on käytössään 50 miljoonaa euroa TSE:iden havaitsemiseen, torjuntaan ja niiden tuntemuksen lisäämiseen. TSE:itä ovat esimerkiksi ihmisillä esiintyvä Creutzfeldt-Jakobin tauti (CJD) ja lehmien BSE. Tällä hetkellä noin 150 laboratoriota osallistuu 54:ään yhteisön rahoitusta saavaan tutkimushankkeeseen TSE-sairauksista. Niissä tutkitaan muun muassa ihmisissä esiintyviä prionitauteja, taudinaiheuttajia, riskinarviointia, hoitoa ja ennaltaehkäisyä. Erityisen kiinnostava on hanke, jossa kehitetään prioniproteiinia sitoviin sokereihin perustuvaa TSE-hoitoa. Siihen osallistuu tutkimusryhmiä Saksasta, Yhdistyneestä kuningaskunnasta, Ranskasta ja Israelista, ja siinä pyritään ennen kaikkea löytämään ne mekanismit, joilla ehkäistään prionien lisääntyminen viljellyissä soluissa. Lisäksi komissio järjesti 15. joulukuuta 2000 TSE-tutkimukseen erikoistuneiden kansallisten asiantuntijoiden kokouksen, jossa perehdyttiin käynnissä oleviin tutkimustoimiin, rohkaistiin tutkimusryhmien väliseen tietojenvaihtoon, määritettiin lisätoimia tarvitsevat tutkimusaiheet sekä pohdittiin uusia tutkimusaloja. Ryhmä esittää piakkoin väliraportin. EY:n perustamissopimuksen 152 artiklan (ent. 129 artiklan) 5 kohdassa todetaan: Yhteisön toiminnassa kansanterveyden alalla otetaan täysimääräisesti huomioon jäsenvaltioiden terveyspalvelujen ja sairaanhoidon järjestämiseen ja tarjoamiseen liittyvät velvollisuudet mldr. Komissio harkitsee kuitenkin mahdollisuutta tukea tietojenvaihtoa uuden muunnoksen parhaasta hoidosta. Se voitaisiin sisällyttää yhteisön uuteen kansanterveysalan toimintaohjelmaan(3), jota koskeva ehdotus on parhaillaan käsiteltävänä Euroopan parlamentissa ja neuvostossa. (1) R. G. Will et al., The Lancet 1996: 347;921-25 (löytyy myös osoitteesta www.cjd.ed.ac.uk/lancet.htm). (2) Tarttuvat spongiformiset enkefalopatiat (TSE). (3) EYVL C 337 E, 28.11.2000 ja KOM(2000) 285 lopullinen.